
ПРЕДМЕТ: 
ЖАЛБА
Против решења Секретаријата за заштиту животне средине Градске управе града Београда број: 501.4-10/2026 од 1. јула 2026. годин којим је одлучено да за пројекат изградње Јавног акваријума у Булевару Николе Тесле није потребна студија о процени утицаја на животну средину.
ОБРАЗЛОЖЕЊЕ
Подносим жалбу јер: 
Секретаријат за заштиту животне средине Града Београда није применио Закон о процени утицаја на животну средину ("Сл. гласник РС", бр. 94/2024) и пратећи подзаконски акт односно ПРАВИЛНИК о садржини захтева о потреби процене утицаја и садржини захтева за одређивање обима и садржаја студије о процени утицаја на животну средину ("Сл. гласник РС", бр. 69/2005) на предметни Захтев за одлучивање о потреби израде Студије о процени утицаја на животну средину пројекта изградње Јавног акваријума, поднетог од стране Министарства финансија. Правилник јасно наводи да захтев за одлучивање о потреби процене утицаја на животну средину, између осталог, обавезно садржи и податке о могућем кумулирању са ефектима других пројеката. 
Јавни акваријум је део Урбанистичког пројекта парк “Ушће” којим се недвосмислено планира изградња додатних објеката и садржаја (Музеја уметности 21. века, Природњачког музеја и пратеће инфраструктуре, паркинга, приступних саобраћајница), који ће свакако заједно имати кумулативан утицај на животну средину. Зато није могуће сагледати укупан утицај изградње акваријума на животну средину, ако се не сагледа кумулативни утицај и других планираних објеката у обухвату усвојеног Урбанистичког пројекта парка Ушће.  
Упркос томе, Секретаријат за заштиту животне средине на коментар да је неопходно размотрити кумулативни утицај акваријума заједно са осталим планираним пројектима образлаже: “Предмет овог поступка је конкретан пројекат - изградња објекта Јавног акваријума на катастарској парцели 1138/14 КО Земун, са јасно дефинисаном локацијом, наменом, капацитетом, техничким карактеристикама и мерама заштите животне средине. Урбанистички пројекат као урбанистичко-технички документ представља разраду планског решења и проверу урбанистичко-архитектонске усклађености, али сам по себи не представља обавезу истовремене реализације свих садржаја који се у њему могу приказати, нити замењује посебне поступке одобравања, техничке разраде и евентуалне процене утицаја за сваки појединачни пројекат. У складу са Законом и подзаконским актима који регулишу процену утицаја на животну средину, захтев јасно дефинише обухват пројекта и разрађује кумулативне утицаје, што свакако не значи да један захтев мора да обухвати све потенцијалне објекте из ширег урбанистичког концепта ако они нису део истог техничко-функционалног пројекта.”
Најпре, Секретаријат неисправно тумачи Закон о процени утицаја и његову сврху и намену. Закон о процени утицаја не служи само за процену утицаја појединачних, конкретних пројеката на појединачним катастарским парцелама. Напротив, у члану 3. Закон о процени утицаја јасно дефинише да процена утицаја пројекта на животну средину обухвата утврђивање, опис и процену непосредних и посредних, секундарних, кумулативних, прекограничних, краткорочних, средњорочних и дугорочних, трајних и привремених, позитивних и негативних, значајних утицаја (у даљем тексту: утицаји) одређеног пројекта на следеће чиниоце животне средине:
1) становништво и здравље људи;
2) биолошку разноврсност, посебно врсте станишта и њихову функционалну повезаност, подручја и друге природне вредности обухваћене прописима којима се уређује заштита природе;
3) еколошки значајна подручја, еколошке коридоре и еколошку мрежу;
4) екосистеме;
5) воду, ваздух и земљиште;
6) климу;
7) материјална добра, материјално културно наслеђе у складу са законом којим се уређује област заштите културног наслеђа и одлике предела;
8) интеракцију између чинилаца из тачака 1)–7).
Дакле, процена утицаја на животну средину не може се сводити на једну конкретну катастарску парцелу већ захтева сагледавање ширег утицаја планираног пројекта на чиниоце животне средине, на предметној парцели али и у њеној непосредној и посредној околини. 
И у самом Захтеву на страни 19, одељак 2.2.3. Паркирање пише: “Пројектом није предвиђен паркинг на катастарској парцели 1138/14 К.О Земун. Паркирање је планирано у подземној гаражи Природњачког музеја.” Овим је јасно наведено да је планирана изградња додатних објеката, што је Секретаријат морао да узме у обзир, у складу са Правилником о садржини захтева о потреби процене утицаја и садржини захтева за одређивање обима и садржаја студије о процени утицаја на животну средину. То што је предмет одлучивања о потреби процене утицаја на животну средину један конкретан пројекат, не ослобађа надлежни орган обавезе да примењује принцип предострожности, сходно Закону о заштити животне средине ("Сл. гласник РС", бр. 135/2004, 36/2009, 36/2009 - др. закон, 72/2009 - др. закон, 43/2011 - одлука УС, 14/2016, 76/2018, 95/2018 - др. закон, 95/2018 - др. закон и 94/2024 - др. закон) који у члану 9, став 3. наводи начело превенције и предострожности као једно од основних начела заштите животне средине. Ово начело подразумева да свака активност мора бити планирана и спроведена на начин да: проузрокује најмању могућу промену у животној средини; представља најмањи ризик по животну средину и здравље људи; смањи оптерећење простора и потрошњу сировина и енергије у изградњи, производњи, дистрибуцији и употреби; укључи могућност рециклаже; спречи или ограничи утицај на животну средину на самом извору загађивања. Начело предострожности остварује се проценом утицаја на животну средину и коришћењем најбољих расположивих и доступних технологија, техника и опреме.
Непостојање пуне научне поузданости не може бити разлог за непредузимање мера спречавања деградације животне средине у случају могућих или постојећих значајних утицаја на животну средину. 
Управо је студија о процени утицаја на животну средину документ којим се анализира и оцењује квалитет чинилаца животне средине и њихова осетљивост на одређеном простору и међусобни утицаји постојећих и планираних активности, и процењују непосредни и посредни штетни утицаји пројекта на чиниоце животне средине, као и мере и услови за спречавање, смањење и отклањање штетних утицаја на животну средину и здравље људи. Решењем да студија о процени утицаја за изградњу Јавног акваријуме није потребна, Секретаријат за заштиту животне средине је занемарио и Закон о заштити животне средине и његова основна начела.
Захтев који је Министарство финансија поднело не разрађује кумулативне ефекте на одговарајући начин. Кумулативни утицаји пројекта су у Захтеву само декларативно разматрани, без конкретних података којима би се доказало да ће кумулативни утицај бити мали и без икаквог разматрања ширег просторног контекста ван граница катастарске парцеле 1138/14 КО Земун.
Примери: 
Пример 1: На експлицитно питање на страни 10 Захтева “Да ли постоје било који други фактори које треба анализирати, као што је развој који ће уследити, који би могли довести до последица по животну средину или до кумулативних утицаја са другим, постојећим или планираним активностима на локацији?” Министарство финансија као носилац пројекта одговорило је “НЕ - Не постоје активности које би узроковале значајне кумулативне утицаје са пројектом. Плански и просторни контекст је у складу са развојем зонирања.” На овај начин Министарство финансија дало је нетачне информације о потенцијалним кумулативним утицајима пројекта на животну средину. 
Пример 2: Потенцијални  утицаји на природна добра (страна 50 Захтева) наводи се: “Пројекат је усклађен са принципима заштите природе, јер предвиђа очување постојећег зеленила и унапређење зелених површина. Кумулативно посматрано, пројекат неће довести до смањења биолошке разноврсности у ширем подручју.” При том, није дат попис врста флоре и фауне присутне на парцели (биоеколошка основа није била јавно доступна током јавног увида у Захтев), нити је на било који начин адресирана непосредна близина Дунава, као еколошког коридора од међународног значаја који је део еколошке мреже Републике Србије (и од парцеле 1138/14 КО Земун удаљен мање од 50м), нити близина Великог ратног острва, предела изузетних одлика и заштићеног подручја треће категорије. 
Пример 3: Одељак 5.5. разматра утицаје на непокретна културна добра кроз само три реченице: “Иако се локација не налази у зони формалне заштите културних добара, простор Ушћа има изражену културно-урбанистичку вредност. Планирани објекат својом позицијом и архитектонским решењем не нарушава постојеће просторне и визуелне односе. У складу са законом, уколико би током извођења радова дошло до открића археолошких остатака, биће примењене све прописане мере заштите и обавештавања надлежних институција.”
Иако се локација планираног акваријума не налази у зони формалне заштите, налази се у непосредној близини и граничи се са неколико веома важних непокретних културних добара. Најпре, сам Парк пријатељства је непокретно културно добро, проглашено Одлуком о утврђивању Парка пријатељства у Новом Београду за знаменито место („Сл. Гласник РС” 8/2014-15). Према члану 22. Закона о културним добрима, знаменито место је простор везан за догађај од посебног значаја за историју, подручје с израженим елементима природних и радом створених вредности као јединствене целине, од посебног културног и историјског значаја.
Затим, Музеј савремене уметности и Палата Савезног извршног већа (СИВ / данас Палата Србије) су споменици културе.  У захтеву се  близина ових културних добара уопште не помиње и не разматра, већ се на основу непознатих критеријума закључује да пројекат неће имати утицаја на њих. 
Пример 4: У одељку 5.1. Ваздух, на страни 48 Захтева даје се паушална оцена квалитета ваздуха, наводи да “ваздух представља осетљив чинилац животне средине, али са значајним капацитетом самопречишћавања услед отворености простора” и закључује да се у кумулативном смислу, допринос пројекта укупном оптерећењу ваздуха оцењује као занемарљив.
Прекорачења концентрација загађујућих материја бележи се на свим мерним местима у непосредној или посредној близини зоне планираног пројекта, и то у току целе године, што демантује тврдњу наведену у Захтеву да се ради о повременим прекорачењима граничних вредности. Поред наведених загађујућих материја (суспендоване честице и азот диоксид), на Новом Београду бележе се и прекорачења сатних и дневних граничних вредности приземног озона, посебно у летњим месецима. Поред саобраћаја, не сме се занемарити ни утицај индивидуалних ложишта и производње електричне енергије као извора загађења. Према званичном инвентару извора загађења Агенције за заштиту животне средине, доминантан извор загађења суспендованим честицама су индивидуално грејање домаћинстава и топлане снаге мање од 50МW. Поред тога, у важећем Плану квалитета ваздуха Града Београда, термоелектране "Никола Тесла 1 и 2" препознате су као извор загађења са утицајем на квалитет ваздуха у целом граду, будући да емитовани сумпор-диоксид из ових термоелектрана делује и као секундарни извор суспендованих честица ПМ10 и ПМ 2.5. 
  Последњи доступан извештај о квалитету ваздуха у Србији, који садржи и податке о квалитету ваздуха забележеном на мерним местима у Београду, покрива 2024. годину. У наставку су забележени дани са прекомерним загађењем суспендованим ПМ10 честицама, на изабраним мерним местима у непосредној и посредној близини планираног пројекта. На свим мерним местима забележено је преко 35 дана прекомерног загађења (што је граница). 
ПМ10  
· Београд Стари град - 58 дана са прекорачењем дневне граничне вредности ПМ10 честица 
·   
· Београд на води - 49 дана са прекорачењем дневне граничне вредности ПМ10 честица 
· Београд Нови Београд - 53 дана са прекорачењем дневне граничне вредности ПМ10 честица 
· Београд Мостар - прекорачење годишње граничне вредности просечне концентрације азот-диоксида (43 микрограма по метру кубном) и 68 дана са прекомерном концентрацијом ПМ10 честица. 
Законом дозвољени број дана са прекомерном концентрацијом ПМ10 честица је 35, и он је прекорачен на свим мерним местима у непосредној и посредној околини Парка пријатељства. 
Из приложеног се може видети да се загађење ваздуха у зони планираног пројекта свакако не може окарактерисати као стање са повременим прекорачењима граничних вредности, као ни да загађење ваздуха долази доминантно из саобраћаја. Напротив, у посматраном подручју (као и на територији читавог Београда) загађење ваздуха је према званичним мерењима редовна и хронична појава. Тиме што у разматрању утицаја на животну средину није у обзир узео шири просторни контекст планираног пројекта већ само и искључиво посматрану катастарску парцелу 1138/14 КО Земун Секретаријат је пропустио да сагледа кумулативне утицаје пројекта на животну средину, и тиме је прекршио Закон о процени утицаја на животну средину.
Није јасно којом методологијом су процењени капацитети простора за самопречишћавање, нити представљени подаци на основу којих је извршена ова анализа. Такође, појам капацитета ваздуха за самопречишћавање је непознат у законодавству Републике Србије. Јасно је да је опис квалитета ваздуха, као једног од чинилаца животне средине на посматраној локацији, непотпун, нетачан и неадекватан, а да кумулативни утицај није размотрен нити приказан на адекватан начин. 
Због свега горе наведеног, сматрам да је потребно да се ово Решење поништи и да се донесе одлука да је процена утицаја на животну средину пројекта изградње Јавног акваријума потребна. 

